Tlakula: Wag eers, vra ANC | Maroela Media
Die kantoor van die ANC se hoofsweep sê die kieshof se aanbeveling dat die voorsitter van die OVK uit haar pos verwyder moet word, is in lyn met die prosedures soos uiteengesit in die Wet op die Verkiesingskommissie.
"In die lig van haar voorneme om die kieshof se uitspraak teen te staan, is ons van mening dat die nasionale vergadering moet wag vir die uitsluitsel van die regsproses voor hy sy verpligtinge in terme van die wet begin uitoefen."
Die kieshof het bevind dat Tlakula skuldig is aan wangedrag en dat dit haar ontslag uit haar amp regverdig.
Talle opposisiepartye het die kieshof genader en geëis dat Tlakula as voorsitter moes bedank voor die verkiesing op 7 Mei. Die saak is egter tot na die verkiesing uitgestel om die hof genoeg tyd te gee om 'n aanbeveling te maak. Die partye is van mening dat Tlakula se integriteit in die gedrang gebring is.
'n Herrie het om Tlakula se kop losgebars nadat 'n forensiese ouditverslag van Price­waterhouseCoopers (PwC) bevestig het dat sy betrokke was by 'n gekonkelry om 'n nuwe kantoor vir die OVK te bekom. Die tesourie het PwC opdrag gegee om 'n verslag op te stel nadat Thuli Madonsela, openbare beskemer, vroeër bevind het dat Tlakula verkeerdelik opgetree het. Die kieshof het nou ook bepaal dat sy verkeerd opgetree het.